**ELŐTERJESZTÉS**

**Körmend Város Önkormányzata Képviselő-testülete**

**2019. március 26- i ülésére**

**Tárgy: Döntés Körmend város településrendezési eszközeinek módosításáról**

Tisztelt Képviselő-testület!

Körmend Város Önkormányzata a 11/2017.(VI.23.) rendeletével fogadta el az új településrendezési eszközeit, amelyet újabb igény felmerülése miatt újból módosítani szükséges.

A NIF Zrt megbízásából tervező UNITEF’83 Zrt. kereste meg Önkormányzatunkat, az **M8 gyorsforgalmi út Mérnökségi Telephely Körmenden történő elhelyezése** ügyében.

Az új mérnökséget a Körmend, 309/6 hrsz ingatlanon kívánják elhelyezni, ez a terület a hatályos településrendezési eszközökben „SZTK”, azaz szabályozási terv készítendő területként van jelölve, annak építési paramétereit a felmerülő igény alapján kell megállapítani. A kérelmezőnek telepítési hatástanulmányt szükséges készítenie, amely alapján a szabályozást ki lehet alakítani.

A beruházás nemzetgazdaságilag kiemelt, így a kérelmet gyorsított tárgyalásos eljárással lehet kezelni.

A feladat elvégzésére szakági településtervezőt szükséges megbízni háromoldalú szerződés megkötésével, költségviselő a kérelmező NIF Zrt. lesz.

A Képviselő-testület jóváhagyását kérem a településrendezési tervet érintő településpolitikai döntés terén*.*

**HATÁROZATI JAVASLAT**

1. Körmend város Önkormányzata Képviselő-testülete egyetért azzal, hogy a Körmend 309/6 hrsz. –ú ingatlant érintően (amelynek szabályozási terv szerinti megjelölése: SZTK terület) kezdeményezze a településrendezési eszközeinek a felülvizsgálatát annak okán, hogy a nemzetgazdaságilag kiemelt M8 gyorsforgalmi út építése során a 309/6 hrsz-ú ingatlanon mérnökségi telephely létesül.
2. Körmend város Önkormányzata Képviselő-testülete a körmendi 309/6 hrsz-ú ingatlant kiemelt fejlesztési területté nyilvánítja a 314/2012. (XI.8.) Korm.rendelet 32.§ (6) bekezdés c) pontja alapján arra való tekintettel, hogy az M8 gyorsforgalmi út építése nemzetgazdaságilag kiemelt beruházásnak minősül, és annak okán is, hogy az itt létesülő üzemmérnökség az M8 Rábafüzes-Körmend gyorsforgalmi út egyetlen mérnöksége lesz, s látja el így a gyorsforgalmi út folyamatos fenntartását.
3. Körmend város Önkormányzata Képviselő-testülete a településrendezési eszközök felülvizsgálatának tervezési díját bruttó 1.968.500 Ft. összegben állapítja meg, mely költséget a célberuházó UNITEF’83 Zrt. visel, amely célberuházóval az Önkormányzat és a településtervező háromoldalú szerződést köt.
4. Körmend város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja, és az eljárásban a szükséges főépítészi vizsgálatot és ez alapján a főépítészi nyilatkozat kiállítását megtegye.

Felelős: Bebes István polgármester, Rápli Pál városi főépítész

Határidő: A végleges dokumentáció testület elé terjesztésre: 2019. június 30.

Körmend, 2019. március 19.

  **Bebes István**

 **polgármester**